## Uredba o dopunama Uredbe o klasifikaciji radnih mjesta u državnoj službi

### NN 13/2008 (1.2.2008.), Uredba o dopunama Uredbe o klasifikaciji radnih mjesta u državnoj službi

# VLADA REPUBLIKE HRVATSKE

**363**

Na temelju članka 74. stavka 6. Zakona o državnim službenicima (»Narodne
novine«, br. 92/2005 i 107/2007), Vlada Republike Hrvatske je na sjednici
održanoj 24. siječnja 2008. godine donijela

## UREDBU

### O DOPUNAMA UREDBE O KLASIFIKACIJI RADNIH MJESTA U DRŽAVNOJ SLUŽBI

Članak 1.

U Uredbi o klasifikaciji radnih mjesta u državnoj službi (»Narod­ne novine«,
broj 77/2007) dodaje se članak 29.a koji glasi:

*»Uvjeti za imenovanje rukovodećih državnih službenika u prijelaznom razdoblju

Članak 29.a*

Do stupanja na snagu posebnog zakona, kojim će se urediti plaće državnih
službenika, uvjeti za imenovanje na radna mjesta tajnika ministarstva,
ravnatelja u ministarstvu, zamjenika tajnika Vlade Republike Hrvatske,
predstojnika ureda Vlade Republike Hrvatske, zamjenika državnog tajnika
središnjeg državnog ureda te zamjenika i pomoćnika ravnatelja državne upravne
organizacije su: sveučilišni diplomski studij ili diplomski specijalistički
stručni studij, najmanje četiri godine radnog iskustva na odgovarajućim
poslovima, istaknuti rezultati u području od značaja za rad državnog tijela, te
ostali uvjeti prema pravilniku o unutarnjem redu državnog tijela.”

Članak 2.

U Popisu radnih mjesta u državnoj službi, koji je sastavni dio Uredbe, u
potkategoriji glavni rukovoditelj, razina potkategorije 1., naziv radnog mjesta
»ravnatelj (direktor) u ministarstvu« zamjenjuje se nazivom »ravnatelj u
ministarstvu«.
U potkategoriji viši rukovoditelj, razina potkategorije 1., iza radnog mjesta
»pomoćnik tajnika Ureda predsjednika Republike Hrvatske« dodaje se radno mjesto
»tajnik Državnog izbornog povjerenstva Republike Hrvatske«.
U potkategoriji viši rukovoditelj, razina potkategorije 2., iza radnog mjesta
»zamjenik predstojnika Ureda predsjednika Hrvatskoga sabora« dodaje se radno
mjesto »zamjenik tajnika Državnog izbornog povjerenstva Republike Hrvatske«.
U potkategoriji glavni savjetnik, razina potkategorije 2., iza radnog mjesta
»savjetnik potpredsjednika Hrvatskoga sabora« dodaje se radno mjesto »savjetnik
predsjednika Državnog izbornog povjerenstva Republike Hrvatske«.
U potkategoriji stručni suradnik, razina potkategorije 1., kod radnog mjesta
»administrativni tajnik predsjednika Republike Hrvatske, predsjednika i
potpredsjednika Vlade, predsjednika i potpredsjednika Hrvatskoga sabora,
predsjednika Ustavnog suda, predsjednika Vrhovnog suda«, na kraju teksta stavlja
se zarez i dodaju riječi »predsjednika Državnog izbornog povjerenstva Republike
Hrvatske«.

Članak 3.

Ministarstva, središnji državni uredi, državne upravne organizacije te Tajništvo
i uredi Vlade Republike Hrvatske dužni su, u roku 15 dana od stupanja na snagu
ove Uredbe, u pravilnicima o unutarnjem redu utvrditi potrebna radna mjesta
državnih službenika iz članka 151. stavka 1. Zakona o državnim službenicima te
uvjete za raspored.

Članak 4.

Ova Uredba stupa na snagu danom objave u »Narodnim novinama«.

Klasa: 120-02/08-01/01
Urbroj: 5030106-08-1
Zagreb, 24. siječnja 2008.

Predsjednik
**dr. sc. Ivo Sanader**, v. r.

Uredba, NN 13/2008-363